*****

ΚΑΝΟΝΙΣΜΟΣ (ΕΟΚ) αριθ. 3837/88 ΤΟΥ ΣΥΜΒΟΥΛΙΟΥ

της 8ης Δεκεμβρίου 1988

για την τροποποίηση του κανονισμού (ΕΟΚ) αριθ. 430/87 για το εισαγωγικό καθεστώς που εφαρμόζεται στα προϊόντα της διακρίσεως 07.06 Α του κοινού δασμολογίου, προέλευσης τρίτων χωρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 430/87 (1) καθορίζει τις ποσότητες των προϊόντων της παλαιάς διακρίσεως 07.06 του κοινού δασμολογίου που μπορούν να εισαχθούν στην Κοινότητα με το ευεργέτημα της καταβολής εισαγωγικής εισφοράς περιορισμένης μέχρι ένα ανώτατο όριο 6 % κατ' αξία·

ότι, μετά την έναρξη ισχύος του κανονισμού (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (2), όπως τροποποιήθηκε τελευταία από τον κανονισμό (ΕΟΚ) αριθ. 1858/88 (3), η περιγραφή των εν λόγω προϊόντων και οι αριθμοί τους πρέπει να διατυπωθούν σύμφωνα με την ονοματολογία αυτή· ότι η εν λόγω προσαρμογή πρέπει να συμφωνεί πλήρως με τις διατάξεις των συμφωνιών που έχουν συναφθεί από την Κοινότητα με ορισμένες τρίτες χώρες εξαγωγής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 430/87 τροποποιείται ως εξής:

1. Ο τίτλος αντικαθίσταται ως εξής:

«Κανονισμός (ΕΟΚ) αριθ. 430/87 του Συμβουλίου της 9ης Φεβρουαρίου 1987 σχετικά με το εισαγωγικό καθεστώς που εφαρμόζεται στα προϊόντα των κωδικών ΣΟ 0714 10 10, 0714 10 90 και 0714 90 10, καταγωγής ορισμένων τρίτων χωρών.»

2. Το άρθρο 1 αντικαθίσταται από το ακόλουθο κείμενο:

«Άρθρο 1

1. Για τα προϊόντα που υπάγονται στους κωδικούς ΣΟ 0714 10 10 και 0714 10 90, καταγωγής Ταϊλάνδης, η είσπραξη της εισφοράς κατά την εισαγωγή που έχει καθοριστεί σε ανώτατο όριο 6 % κατ' αξία περιορίζεται ετησίως στις ποσότητες που προκύπτουν από την ανανέωση της συμφωνίας που έχει εγκριθεί με την απόφαση 86/222/ΕΟΚ για τα έτη 1988, 1989 και 1990.

2. Για τα προϊόντα που υπάγονται στους κωδικούς ΣΟ 0714 10 90 και 0714 90 10, καταγωγής των τρίτων χωρών που αναφέρονται κατωτέρω, η είσπραξη της εισφοράς που εφαρμόζεται κατά την εισαγωγή και έχει καθοριστεί σε ανώτατο όριο 6 % κατ' αξία περιορίζεται στις εξής ποσότητες:

α) Ινδονησία: 825 000 τόνοι κατ' έτος για το 1988 και το 1989 ·

β) άλλα σημερινά συμβαλλόμενα μέρη της GATT, εκτός της Ταϊλάνδης και της Ινδονησίας: 145 590 τόνοι κατ' έτος για το 1988 και το 1989·

γ) Κίνα: 350 000 τόνοι κατ' έτος για το 1988 και το 1989·

δ) τρίτες χώρες μη μέλη της GATT, πλην της Κίνας: οι ποσότητες πρόκειται να καθοριστούν για το 1989 με απόφαση του Συμβουλίου που λαμβάνεται με ειδική πλειοψηφία μετά από πρόταση της Επιτροπής.»

3. Το άρθρο 3 διαγράφεται.

4. Το παράρτημα διαγράφεται.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Δεκεμβρίου 1988.

Για το Συμβούλιο

Ο Πρόεδρος

Γ. ΧΑΡΑΛΑΜΠΟΥΣ

(1) ΕΕ αριθ. L 43 της 13. 2. 1987, σ. 9.

(2) ΕΕ αριθ. L 256 της 7. 9. 1987, σ. 1.

(3) ΕΕ αριθ. L 166 της 1. 7. 1988, σ. 10.